შიმშილის თამაშები: კაჭკაჭჯაფარა — ნაწილი 1
„შიმშილის თამაშები: კაჭკაჭჯაფარა — ნაწილი 1“ (ინგლ. The Hunger Games: Mockingjay – Part 1) — 2014 წლის ანტიუტოპიური სამეცნიერო ფანტასტიკური ფილმი, რომლის რეჟისორია ფრენსის ლოურენსი, სცენარის ავტორები — დენი სტრონგი და პიტერ კრეიგი, ხოლო პროდიუსერები — ნინა ჯეიკობსონი და ჯონ კილიკი. ეს არის სიუზენ კოლინზის რომანის „კაჭკაჭჯაფარას“ მოტივებზე გადაღებული ორი ფილმიდან პირველი და „შიმშილის თამაშების“ სერიიდან რიგით მესამე. ფილმში მონაწილეობენ: ჯენიფერ ლოურენსი, ჯოშ ჰატჩერსონი, ლიამ ჰემსვორთი, ვუდი ჰარელსონი, ელიზაბედ ბენკსი, ჯულიანა მური, ფილიპ სეიმურ ჰოფმანი, ჯეფრი რაიტი, სტენლი ტუჩი, დონალდ საზერლენდი და მაჰერშალა ალი. გადაღებები დაიწყო 2013 წლის 23 სექტემბერს ატლანტაში და გაგრძელდა პარიზში, ხოლო შემდეგ ბერლინში. სიუჟეტი კვლავ კეტნის ევერდინის გარშემო მიმდინარეობს, რომელიც ორჯერ გადაურჩა „შიმშილის თამაშებს“. კეტნისი აღმოჩნდება მეცამეტე რაიონში. პრეზიდენტ კოინის ხელმძღვანელობითა და მისი სანდო მეგობრების რჩევით ხდება მასობრივი ამბოხების სიმბოლო კაპიტოლიუმის წინააღმდეგ. ფილმი არის მისი წინამორბედის „შიმშილის თამაშები: ცეცხლის ალში“ პირდაპირი გაგრძელება. 2015 წელს გამოვიდა დასკვნითი ნაწილი „შიმშილის თამაშები: კაჭკაჭჯაფარა — ნაწილი 2“ „კაჭკაჭჯაფარა — ნაწილი 1“ გამოვიდა 2014 წლის 21 ნოემბერს აშშ-ში. წინა ნაწილის მსგავსად, იგი კომერციულად წარმატებული აღმოჩნდა, რომლის ბიუჯეტმა 55 მილიონი, ხოლო შემოსავალმა 755.4 მილიონი აშშ დოლარი შეადგინა, რითაც გახდა 2014 წლის მეხუთე ყველაზე შემოსავლიანი ფილმი და მეორე ყველაზე შემოსავლიანი „შიმშილის თამაშების“ სერიაში. იგი დადებითად მიიღეს კინოკრიტიკოსებმა. მათ ძირითადად შეაქეს მსახიობთა ოსტატობა, მუსიკა და პოლიტიკური ქვეტექსტები. თუმცა დაიმსახურა, აგრეთვე კრიტიკაც. მიმოხილვების აგრეგატორ Rotten Tomatoes-ზე ფლობს 68% (271 მიმოხილვაზე დაყრდნობით). ფილმი ნომინირებული იყო სატურნის ჯილდოზე. რაც შეეხება ჯენიფერ ლოურენსს, ნომინირებული იყო სატურნსა და Critics' Choice Awards-ზე, ხოლო სიმღერა „Yellow Flicker Beat“ — ოქროს გლობუსზე.